Kommissionens forordning (EF) nr. 739/2004
af 21. april 2004
om ændring af de samlede mængder som omhandlet i artikel 3 i Rådets forordning (EØF) nr. 3950/92 om en tillægsafgift på mælk og mejeriprodukter
KOMMISSIONEN FOR DE EUROPÆISKE FÆLLESSKABER HAR -
under henvisning til traktaten om oprettelse af Det Europæiske Fællesskab,
under henvisning til Rådets forordning (EØF) nr. 3950/92 af 28. december 1992 om en tillægsafgift på mælk og mejeriprodukter(1), særlig artikel 3, stk. 2, og artikel 4, stk. 2, og
ud fra følgende betragtninger:
(1) Efter artikel 3, stk. 2, i forordning (EØF) nr. 3950/92 kan de samlede garantimængder for Finland forhøjes med en godtgørelse til "SLOM"-producenter for højst 200000 tons. Efter artikel 6 i Kommissionens forordning (EF) nr. 671/95 af 29. marts 1995 om tildeling af en specifik referencemængde til bestemte producenter af mælk og mejeriprodukter i Østrig og Finland(2) meddelte Finland de pågældende mængder for produktionsåret 2003/2004.
(2) I artikel 4, stk. 2, i forordning (EØF) nr. 3950/92 er det fastsat, at den individuelle referencemængde forhøjes eller etableres efter en behørigt begrundet anmodning fra producenten, for at der kan tages hensyn til ændringer, der påvirker producentens leverancer og/eller direkte salg, og at forhøjelsen eller etableringen af en referencemængde forudsætter, at den anden referencemængde, som producenten råder over, nedsættes tilsvarende eller slettes.
(3) Disse tilpasninger må for den pågældende medlemsstat ikke føre til en forøgelse af de i artikel 3 i forordning (EØF) nr. 3950/92 omhandlede samlede mængder for leverancer og direkte salg. Ved definitive ændringer af de individuelle referencemængder tilpasses de i nævnte artikel omhandlede mængder tilsvarende.
(4) Efter artikel 15, stk. 1, litra c), Kommissionens forordning (EF) nr. 1392/2001 af 9. juli 2001 om gennemførelsesbestemmelser til Rådets forordning (EØF) nr. 3950/92 om en tillægsafgift på mælk og mejeriprodukter(3) meddelte Belgien, Danmark, Tyskland, Spanien, Frankrig, Irland, Italien, Nederlandene, Østrig, Portugal, Finland og Det Forenede Kongerige de mængder, der definitivt er ændret efter artikel 4, stk. 2, andet afsnit, i forordning (EØF) nr. 3950/92.
(5) De pågældende medlemsstaters samlede mængder for perioden fra 1. april 2003 til 31. marts 2004 som fastsat i litra c) i bilaget til forordning (EØF) nr. 3950/92 bør derfor ændres.
(6) Forordning (EØF) nr. 3950/92 bør ændres i overensstemmelse hermed.
(7) De i denne forordning fastsatte foranstaltninger er i overensstemmelse med udtalelse fra Forvaltningskomitéen for Mælk og Mejeriprodukter -
UDSTEDT FØLGENDE FORORDNING:
Artikel 1
Bilaget til forordning (EØF) nr. 3950/92 ændres som angivet i bilaget til nærværende forordning.
Artikel 2
Denne forordning træder i kraft på syvendedagen efter offentliggørelsen i Den Europæiske Unions Tidende.
Denne forordning er bindende i alle enkeltheder og gælder umiddelbart i hver medlemsstat.
Udfærdiget i Bruxelles, den 21. april 2004.